b'\n_START_ARTICLE_\nSulake\n_START_PARAGRAPH_\nSulake  on virtapiiriss\xc3\xa4 oleva turvalaite. Se suojaa s\xc3\xa4hk\xc3\xb6n k\xc3\xa4ytt\xc3\xa4j\xc3\xa4\xc3\xa4 tapaturmavaaralta, jos s\xc3\xa4hk\xc3\xb6laite ylikuormittuu tai siihen tulee muu s\xc3\xa4hk\xc3\xb6tekninen vika, joka aiheuttaa virtapiikin j\xc3\xa4rjestelm\xc3\xa4ss\xc3\xa4. Sulake suojaa my\xc3\xb6s s\xc3\xa4hk\xc3\xb6johtoa ylikuormituksen aiheuttamalta l\xc3\xa4mpenemiselt\xc3\xa4 ja est\xc3\xa4\xc3\xa4 n\xc3\xa4in mahdollisen tulipalon. Vikavirtasuojakytkin ei korvaa sulaketta  tai johdonsuojakatkaisijaa oikosulku- tai ylikuormitustilanteessa, sill\xc3\xa4 vikavirtasuoja toimii vain, jos virtaa karkaa normaalivirtapiirist\xc3\xa4 johonkin_NEWLINE_Sulakkeen toiminta perustuu sen sis\xc3\xa4ll\xc3\xa4 olevaan metallilankaan tai -nauhaan, joka sulaa ja aiheuttaa virtapiirin katkeamisen virran l\xc3\xa4mmittess\xc3\xa4 liikaa. Sulakkeen toimintaan vaikuttaa sek\xc3\xa4 ylivirran suuruus ett\xc3\xa4 virran kestoaika. Toiminnan hidastamiseksi sulake voi olla my\xc3\xb6s t\xc3\xa4ytetty esimerkiksi hiekalla. Palanutta sulaketta ei saa korjata vaan palaneen tilalle on vaihdettava samankokoinen, ehj\xc3\xa4 sulake.\n_START_SECTION_\nHistoria\n_START_PARAGRAPH_\nLouis-Fran\xc3\xa7ois-Clement Breguet ehdotti vuonna 1847, ett\xc3\xa4 lenn\xc3\xa4tinasemia suojattaisiin salamoiden iskuilta k\xc3\xa4ytt\xc3\xa4m\xc3\xa4ll\xc3\xa4 pienempi\xc3\xa4 johtimia, jotka sulaisivat virran kasvaessa ja siten suojaisivat rakennuksen muita s\xc3\xa4hk\xc3\xb6laitteita ja johtimia._NEWLINE_Lattasulakkeita k\xc3\xa4ytet\xc3\xa4\xc3\xa4n ajoneuvoissa ja muissa pienoisj\xc3\xa4nnitej\xc3\xa4rjestelmiss\xc3\xa4. Lattasulakkeen kehitti ja patentoi Littelfuse vuonna 1976, ja se syrj\xc3\xa4ytti autoissa aikaisemmin yleiset lasiputki- ja Bosch-sulakkeet 1980-luvun alkupuolella._NEWLINE_Thomas Edison patentoi sulakkeen osana s\xc3\xa4hk\xc3\xb6nsiirtoj\xc3\xa4rjestelm\xc3\xa4\xc3\xa4ns\xc3\xa4.\n_START_SECTION_\nPerusominaisuudet\n_START_PARAGRAPH_\nSulakkeen koko (nimellisvirta) m\xc3\xa4\xc3\xa4r\xc3\xa4\xc3\xa4, kuinka suuren kuormituksen sulake jatkuvasti kest\xc3\xa4\xc3\xa4. Jos nimellisvirta ylitet\xc3\xa4\xc3\xa4n, sulake palaa._NEWLINE_Kuvasta oikealla n\xc3\xa4kyy miten aika ja kasvanut virran m\xc3\xa4\xc3\xa4r\xc3\xa4 vaikuttavat sulakkeen paloaikaan. Pienell\xc3\xa4 ylikuormituksella sulake kest\xc3\xa4\xc3\xa4 kauemmin palamatta, vastaavasti kun nimellisvirta kasvaa sulake palaa nopeammin. Sulakkeen toimintaperiaate perustuu n\xc3\xa4ihin kahteen muuttujaan, aikaan ja nimellisvirran kasvuun, sill\xc3\xa4 sulakkeen ensisijainen teht\xc3\xa4v\xc3\xa4 on suojata s\xc3\xa4hk\xc3\xb6johtoja ylikuumenemiselta ja v\xc3\xa4ltt\xc3\xa4\xc3\xa4 johdon suojien sulaminen. Matala ylikuormitus on sallittua pidemm\xc3\xa4n ajanjakson kuin korkea kuormitus, joka aiheuttaa johtojen nopeamman l\xc3\xa4mpenemisen.'